Molefe in hof om die onvermydelike te probeer uitstel - Solidariteit WêreldSolidariteit Wêreld
Molefe in hof om die onvermydelike te probeer uitstel
Die vakbond Solidariteit se saak rakende terugbetaling van die onregmatige fondse wat aan Brian Molefe, Eskom se voormalige uitvoerende hoof, bewillig is, het vandag in die Pretoriase hooggeregshof afgeskop.
Solidariteit voer aan dat die wanvoorstellings wat Molefe en die Eskom-raad gemaak het met betrekking tot die omstrede pensioentoekenning van sowat R30 miljoen, en die bedrag van meer as R10 miljoen wat aan Molefe uitbetaal is, onwettig verklaar moet word. Dirk Hermann, bestuurshoof van Solidariteit, voer aan dat Molefe nie geregtig is op die fondse wat aan hom uitbetaal is nie. “Daar is ernstige wanvoorstellings aan die pensioenfonds gemaak, wat op bedrog neerkom,” het Hermann gesê.
Volgens Hermann dra Molefe se argument dat hy wel ʼn lid van die pensioenfonds was, wat op vroeë pensioen gegaan het, geen gewig nie. “Molefe het na die vrystelling van die Staatskapingsverslag vrywilliglik in die openbaar bedank, iets waarvoor die pensioenfonds nie voorsienning maak nie,” het Hermann bygevoeg.
“Dit is ʼn kwade dag as ons moet hof toe kom om goeie besigheidsetiek af te dwing. Ten spyte van die feit dat dit algemeen bekend is dat die uitbetalings onregmatig was, moet Solidariteit hof toe kom om hom te dwing om die geld terug te betaal,” het Hermann gesê.
Volgens Hermann is ʼn blote verskoning of terugbetaling nie goed genoeg nie. “Onregmatige optrede het gevolge en Solidariteit voel sterk dat ʼn strafregtelike ondersoek en klag moet volg,” het Hermann gesê.
Solidariteit vra ook dat Molefe in sy persoonlike hoedanigheid aanspreeklik gehou moet word vir die regskostes wat die vakbond aangegaan het. “Hierdie saak vorm deel van belastingpolitiek en ons mag nie toelaat dat belastingbetalers vir aksies betaal waarin hulle vra dat belastinggeld terugbetaal moet word nie,” het Hermann bygevoeg.
“Hierdie saak is nie net namens Solidariteit-lede nie; dit is ook namens belastingbetalers. Suid-Afrika het meer belastingaktivisme nodig,” het Hermann saamgevat.